Kommissionens beslutning

af 12. marts 2003

om beskyttelsesforanstaltninger mod aviær influenza i Nederlandene

(meddelt under nummer K(2003) 820)

(EØS-relevant tekst)

(2003/172/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved Europa-Parlamentets og Rådets direktiv 2002/33/EF(2), særlig artikel 10, og

ud fra følgende betragtninger:

(1) Siden den 28. februar 2003 har Nederlandene anmeldt udbrud af højpatogen aviær influenza, som blev officielt bekræftet den 4. marts 2003.

(2) Udbruddene af aviær influenza af subtype H7N7 har ramt en lang række fjerkræbesætninger i provinsen Gelderland.

(3) Aviær influenza er en meget smitsom fjerkræsygdom, der kan udgøre en alvorlig risiko for fjerkræindustrien.

(4) I betragtning af den høje dødelighed og den hurtige spredning af sygdommen gennemførte Nederlandene straks de foranstaltninger, der er fastsat i Rådets direktiv 92/40/EØF af 19. maj 1992 om fællesskabsforanstaltninger til bekæmpelse af aviær influenza(3), ændret ved akten vedrørende Østrigs, Finlands og Sveriges tiltrædelse, inden sygdommen blev officielt bekræftet. Alle forsendelser af levende fjerkræ og rugeæg både inden for Nederlandene og til andre medlemsstater blev også forbudt.

(5) Eksport til tredjelande bør også forbydes for at beskytte deres sundhedsstatus og forhindre, at disse forsendelser genindføres til en medlemsstat.

(6) For at sikre klare og gennemskuelige bestemmelser vedtog Kommissionen i samarbejde med de nederlandske myndigheder beslutning 2003/153/EF(4), der skærper de af Nederlandene trufne foranstaltninger og fastsætter undtagelsesbestemmelser for forsendelse af fjerkræ til slagtning og daggamle kyllinger inden for Nederlandene.

(7) Ved beslutning 2003/157/EF blev beskyttelsesforanstaltningerne forlænget til den 13. marts 2003.

(8) Under hensyn til sygdommens udvikling bør beskyttelsesforanstaltningerne igen forlænges.

(9) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

1. Uden at dette berører de foranstaltninger, som Nederlandene har truffet i henhold til direktiv 92/40/EØF(5) i overvågningszonerne, sørger de nederlandske veterinærmyndigheder for, at:

a) levende fjerkræ og rugeæg ikke forsendes fra Nederlandene til andre medlemsstater og tredjelande

b) levende fjerkræ og rugeæg ikke forsendes inden for Nederlandene.

2. Uanset stk. 1, litra b), kan de nederlandske veterinærmyndigheder, der træffer alle relevante biosikkerhedsforanstaltninger for at sikre, at sygdommen ikke breder sig, tillade forsendelse af:

a) fjerkræ til slagtning til et slagteri, som myndighederne har udpeget til dette formål

b) daggamle kyllinger til en bedrift under officiel kontrol.

Artikel 2

Denne beslutning anvendes til den 14. marts 2003 kl. 24.00.

Artikel 3

Medlemsstaterne ændrer de for handel gældende bestemmelser for at bringe dem i overensstemmelse med denne beslutning, og de vedtagne foranstaltninger offentliggøres straks på passende vis. Medlemsstaterne underretter straks Kommissionen herom.

Artikel 4

Denne beslutning er rettet til medlemsstaterne.

Udfærdiget i Bruxelles, den 12. marts 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 315 af 19.11.2002, s. 14.

(3) EFT L 167 af 22.6.1992, s. 1.

(4) EUT L 59 af 4.3.2003, s. 32.

(5) EFT L 167 af 22.6.1992, s. 1.